2000/574/EY: Komission päätös, tehty 14 päivänä syyskuuta 2000, tietyistä färsaarelaisista lohikaloissa esiintyvää lohen tarttuvaa anemiaa koskevista suojatoimenpiteistä (tiedoksiannettu numerolla K(2000) 2688) (ETA:n kannalta merkityksellinen teksti)



Virallinen lehti nro L 240 , 23/09/2000 s. 0026 - 0026



Komission päätös, tehty 14 päivänä syyskuuta 2000, tietyistä färsaarelaisista lohikaloissa esiintyvää lohen tarttuvaa anemiaa koskevista suojatoimenpiteistä (tiedoksiannettu numerolla K(2000) 2688) (ETA:n kannalta merkityksellinen teksti) (2000/574/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(1), sellaisena kuin se on viimeksi muutettuna direktiivillä 96/43/EY(2), ja erityisesti sen 18 artiklan 7 kohdan, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(3), ja erityisesti sen 22 artiklan, sekä katsoo seuraavaa: (1) Färsaarilla Fuglafjordurissa sijaitsevalla meriviljelytilalla havaittiin 2 päivänä huhtikuuta 2000 esiintyvän tarttuvaa lohianemiaa (ISA) eräässä lohiryhmässä (Salmo salar). Tämä on ensimmäinen kerta, kun ISA-tautia on ilmoitettu esiintyvän Färsaarilla. (2) Ensimmäisten tietojen mukaan Färsaarten viranomaiset ovat toteuttaneet alustavia toimenpiteitä taudin leviämisen estämiseksi, kuten hävittäneet kaikki ISA-tartunnan saaneet kalat ja teurastaneet muut kyseisen meriviljelystilan kalat. (3) Mahdollisten tartuntareittien epidemiologinen tutkimus on parhaillaan käynnissä. Alun perin ISA-tautia ei uskottu esiintyvän muilla vesiviljelytiloilla. (4) Tilanteen vuoksi tiettyjä suojatoimenpiteitä on toteutettava, jotta ISA-tauti ei pääse leviämään yhteisössä. Näitä toimenpiteitä ovat mm. kielto tuoda yhteisöön Salmonidae-sukuun kuuluvia eläviä kaloja, niiden mätiä ja sukusoluja sekä teurastettujen lohikalojen tuonnissa sovellettavat erityisvaatimukset. (5) Toimenpiteet ovat voimassa 1 päivään huhtikuuta 2001. (6) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Jäsenvaltioiden on kiellettävä Färsaarilta peräisin olevien teurastettujen lohien (Salmo salar), meritaimenien ja kirjolohien tuonti, jollei niistä ole poistettu sisäelimiä. 2. Jäsenvaltioiden on kiellettävä Salmonidae-sukuun kuuluvien elävien kalojen, niiden mädin ja sukusolujen tuonti Färsaarilta. 2 artikla Poiketen siitä, mitä 1 artiklassa säädetään, jäsenvaltiot saavat hyväksyä näytteiden tuonnin tieteellisiä tarkoituksia varten. 3 artikla Jäsenvaltioiden on muutettava kaupassaan soveltamansa toimenpiteet tämän päätöksen mukaisiksi. Niiden on ilmoitettava tästä komissiolle viipymättä. 4 artikla Tätä päätöstä sovelletaan 1 päivään huhtikuuta 2001. 5 artikla Tämä päätös on osoitettu kaikille jäsenvaltioille. Tehty Brysselissä 14 päivänä syyskuuta 2000. Komission puolesta David Byrne Komission jäsen (1) EYVL L 268, 24.9.1991, s. 56. (2) EYVL L 162, 1.7.1996, s. 1. (3) EYVL L 24, 30.1.1998, s. 9.